La Casa de Cultura obri la porta a UV, amb la mostra “Destí: Vida. Crònica fotogràfica de l’èxode ucraïnés”, de Benito Pajares
2025-07-24

Seguint amb la programació d’exposicions, la Casa de Cultura de Burjassot inaugurarà una nova mostra dimarts que ve 4 de febrer a partir de les 18.00 hores. L’exposició arriba de la mà de la Universitat de València, amb la col·laboració de la Regidoria de Cultura i Joventut de l’Ajuntament de Burjassot, dirigida per Javier Naharros, i es tracta d’una col·lecció de fotografies de Benito Pajares, baix el títol Destí: Vida. Crònica fotogràfica de l’èxode ucraïnés”.

La mostra és el resultat del treball del fotoperiodista Benito Pajares, qui no va dubtar a desplaçar-se a la frontera de Polònia amb un xicotet grup de voluntaris de l’ONG Junts per la Vida, per a col·laborar com a voluntari en l’evacuació i trasllat de refugiats ucraïnesos.

Pajares ha plasmat en les seues imatges les figures de dones amb xiquets i xiquetes en la seua majoria, a la recerca d’un lloc segur, sense alarmes, sense bombes. Les seues mirades, la tristesa, la desolació, la ràbia, el dolor, el fred, la por, el futur incert i les emocions i sentiments que revelaven els seus rostres, van quedar captats en les fotografies que es mostren en aquesta exposició.

La mostra fotogràfica es podrà visitar, fins al dijous 27 de febrer, en l’horari habitual de la Casa de Cultura, de dilluns a divendres de 9.00 a 20.45 hores.